ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 108.47 கோடியைக் கடந்தது
நாட்டில் கடந்த 24 மணி நேரத்தில் 23,84,096 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்தக் கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 108.47 கோடியைக்  கடந்தது. 1,09,98,126 அமர்வுகள் மூலம் இந்தச் சாதனைப் படைக்கப்பட்டுள்ளது.
கடந்த 24 மணி நேரத்தில் 13,204 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,37,63,104 ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 98.24 சதவீதமாக உள்ளது.
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 134 நாட்களாக 50,000-க்கும் கீழ் உள்ளது. கடந்த 24 மணி நேரத்தில் 11,451 பேருக்குப் புதிதாகத் தொற்று ஏற்பட்டுள்ளது.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 1,42,826 ஆக உள்ளது; கடந்த 262 நாட்களில் இது குறைந்த அளவு. நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.42 சதவீதமாக உள்ளது; 2020 மார்ச் மாதத்திற்குப்பின் இது குறைந்த அளவு.
கடந்த 24 மணி நேரத்தில் 8,70,058 கொவிட் பரிசோதனைகள் செய்யப்பட்டன. இதுவரை சுமார் 61.60 கோடி கொவிட் பரிசோதனைகள்  செய்யப்பட்டுள்ளன.
வாராந்திரத் தொற்று உறுதி கடந்த 45 நாட்களில் 2 சதவீதத்திற்கும் குறைவாக நீடித்து, தற்போது 1.26 சதவீதமாக உள்ளது. தினசரித் தொற்று விகிதம் 1.32 சதவீதமாக பதிவாகியுள்ளது. இந்த எண்ணிக்கை தொடர்ந்து 70 நாட்களாக 3 சதவீதத்திற்குக் கீழே 35 நாட்களாக 2 சதவீதத்திற்குக் குறைவாகவும் உள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1769939
(Visitor Counter : 179
ஊரக வளர்ச்சி அமைச்சகம்
ஊரக வளர்ச்சித் திட்டங்களுக்கான உள்தணிக்கை முறைகளை வலுப்படுத்துவது பற்றிய காணொளி மாநாடு.
ஊரக வளர்ச்சித் திட்டங்களுக்கான ஆபத்துக்களை அடிப்படையாகக் கொண்ட உள் தணிக்கை முறைகளை வலுப்படுத்துவது பற்றிய காணொளி மாநாடு ஒன்றை 24 ஜூலை 2020 அன்று ஊரக வளர்ச்சி, பஞ்சாயத்து ராஜ், வேளாண்மை, விவசாய நலன் ஆகிய துறைகளுக்கான மத்திய அமைச்சர் திரு. நரேந்திர சிங் தோமர் துவக்கி வைத்தார். ஊரக வளர்ச்சித் துறை மத்திய இணையமைச்சர் சாத்வி நிரஞ்சன் ஜோதி, ஊரக வளர்ச்சித் துறை செயலர் திரு. என். என். சின்ஹா, ஊரக வளர்ச்சி அமைச்சகத்தின் மூத்த அதிகாரிகள் நிகழ்ச்சியில் கலந்து கொண்டனர்.
மாநில அரசுகளுடன் நெருக்கமாக இணைந்து செயல்பட்டு, நாட்டில் கிராமப்புறப் பகுதிகளில் பொருளாதார, சமூக வளர்ச்சிக்கான திட்டங்களை வடிவமைத்து நிர்வகிக்கும் பொறுப்பு, மத்திய ஊரக வளர்ச்சித் துறை அமைச்சகத்திடம் உள்ளது என்று அமைச்சர் திரு.தோமர் தமது துவக்க உரையில் குறிப்பிட்டார். இத்தகைய திட்டங்களின் மூலம் இந்தியாவில், கிராமப்புறங்களில் உள்ள மக்கள் அனைவரும் வளர்ச்சியுறும் வகையில், தொடர்ந்த மேம்பாட்டை அடைவதே அமைச்சகத்தின் நோக்கமாகும். இந்த நோக்கத்தை அடைவதற்காக வேலைவாய்ப்புகளை உருவாக்குவது; சுய வேலைவாய்ப்பை உருவாக்குவது; கிராமப்புறங்களில் வீடுகள் அமைத்துத் தருவது; சாலைக் கட்டமைப்பு வசதிகள் ஏற்படுத்துவது; சமூகப் பாதுகாப்பு அளிப்பது போன்ற பல உத்திகள் கொண்ட திட்டங்கள் வகுக்கப்பட்டுள்ளன. 2020- 21 ஆம் நிதியாண்டுக்கான நிதிநிலை அறிக்கை மதிப்பீட்டில் இதற்கென ஒரு லட்சத்து 20 ஆயிரம் கோடி ரூபாய் ஒதுக்கப்பட்டுள்ளது. பெருந்தொற்று காரணமாக ஏற்படும் நிலைமைகளைக் கருத்தில் கொண்டு, கூடுதலாக 40,000 கோடி ரூபாய் மகாத்மா காந்தி தேசிய ஊரக வேலைவாய்ப்பு உறுதித் திட்டத்தின் கீழ் நடப்பு நிதியாண்டில் ஒதுக்கப்பட்டுள்ளது. மத்திய ஊரக வளர்ச்சி அமைச்சகம் ஊரகப்பகுதிகளின் வளர்ச்சிக்காகவும், கிராமப்புற மக்களின் நல்வாழ்விற்காகவும், 2 லட்சம் கோடி ரூபாய் செலவிடும். நடப்பு நிதியாண்டில் அமைச்சகம் மாநிலங்கள், யூனியன் பிரதேசங்களுக்கு 90 ஆயிரம் கோடி ரூபாய்க்கும் அதிகமாக ஏற்கனவே வழங்கியுள்ளது. இந்நிகழ்ச்சியின் போது ஒரு புதிய முயற்சியாக ஊரக வளர்ச்சித் திட்டங்களில், நிதி மேலாண்மைக் குறியீட்டை திரு.நரேந்திர சிங் தோமர் வெளியிட்டார். பல்வேறு திட்டங்களையும், மாநிலங்கள் செயல்படுத்துவதன் தரவரிசை பின்வரும் அம்சங்கள் படி குறிக்கப்பட்டுள்ளன.
- ஆண்டுத் திட்டங்களைத் தயாரிப்பது, நிதியாண்டிற்கான நிதித் தேவைகளை முன்வைப்பது, மாநிலத்தின் பங்கை விரைந்து அளிப்பது, ஒதுக்கப்பட்ட நிதியை உரிய நேரத்தில் பயன்படுத்துவது, பயன்பாட்டுச் சான்றிதழ்களை உரிய நேரத்தில் சமர்ப்பிப்பது
- பொதுநிதி மேலாண்மை முறை , நேரடிப் பண பரிமாற்றம்  ஆகியவற்றை உச்சபட்சமாக நடைமுறைப்படுத்துவது .
- உள் தணிக்கை
சமூகதணிக்கை
(Visitor Counter : 243
குடியரசுத் துணைத் தலைவர் செயலகம்
வளர்ச்சியும், சுற்றுச்சூழலும் நிறைவான இனிய உறவைக் கொண்டதாக இருக்க வேண்டும் : குடியரசுத் துணைத் தலைவர்
வளர்ச்சியும், சுற்றுச்சூழலும் ஒன்றுக்கொன்று முரண்பட்டதாக இருக்க வேண்டிய அவசியமில்லை என்றும், நிறைவான இனிய உறவைக் கொண்டதாக இருக்கலாம் என்றும் குடியரசுத் துணைத் தலைவர் திரு. எம். வெங்கையா நாயுடு தெரிவித்துள்ளார். அருணாசலப்பிரதேசம் இட்டாநகரில் வடகிழக்கு பிராந்திய அறிவியல் தொழில்நுட்ப கல்விக் கழகத்தின்  ஆராய்ச்சியாளர்கள், மாணவர்கள், ஆசிரியர்களுடன் இன்று  அவர் கலந்துரையாடினார்.
பருவ நிலை மாற்றம் மற்றும் அதன் எதிர்மறை விளைவுகளை கவனத்தில் கொண்டு என்.இ.ஆர்.ஐ.எஸ்.டி. போன்ற கல்வி நிறுவனங்கள் சுற்றுச்சூழலுக்கு உகந்த தொழில்நுட்பங்களை உருவாக்குவதில் தனிப்பொறுப்பை ஏற்க வேண்டும் என்று குடியரசுத் துணைத் தலைவர் கூறினார். அறிவியலின் அனைத்து முயற்சிகளும் சமூகம் எதிர்கொள்ளும் பிரச்சனைகளுக்கு தீர்வு காண்பதை நோக்கமாகக் கொண்டிருக்க வேண்டும் என்று அவர் மேலும் கூறினார். மக்களின் வாழ்க்கையை தொட முடியாமல் போனால் அறிவியல் என்பதற்கு அர்த்தம் இருக்காது. விஞ்ஞானிகளும், தொழில்நுட்ப வல்லுனர்களும் உலகத்தோடு ஒட்ட ஒழுகாதவர்களாக இருக்க முடியாது.
மேலும் விவரங்களுக்கு www.pib.nic.in என்ற வலைதளத்தை காணலாம்.
(Visitor Counter : 90
பாதுகாப்பு அமைச்சகம்
1999-ம் ஆண்டு கார்கில் போர் வீரர்களுக்கு 24-வது கார்கில் வெற்றிதினத்தன்று நாடு அஞ்சலி செலுத்துகிறது. திராஸில் உள்ள கார்கில் போர் நினைவுச்சின்னத்தில் வீரமரணம் அடைந்த வீரர்களுக்கு பாதுகாப்பு அமைச்சர் மரியாதை செலுத்தினார்
1999-ம் ஆண்டு கார்கில் போரில் வீரமரணம் அடைந்த ராணுவ வீரர்களுக்கு ஆண்டுதோறும் ஜூலை 26 ம் தேதி கார்கில் வெற்றி தினமாக கொண்டாடப்பட்டு வருகிறது. இந்த நாளைக் குறிக்கும் வகையில், பாதுகாப்பு அமைச்சர் திரு ராஜ்நாத் சிங் இன்று லடாக்கின் திராஸில் உள்ள கார்கில் போர் நினைவுச் சின்னத்திற்குச் சென்று மலர் வளையம் வைத்து மரியாதை செலுத்தினார்.
திராஸில் நடந்த விழாவில் போர் வீரர்கள், மறைந்த வீரர்களின் மனைவிகள், மற்றும் வீரமரணம் அடைந்த வீரர்களின் குடும்பத்தினர் கலந்து கொண்டனர். அவர்களுடன் உரையாடிய ராஜ்நாத் சிங், நாட்டுக்காக உயிர்த்தியாகம் செய்த அனைவரையும் நினைவு கூர்ந்து மனமார்ந்த நன்றியைத் தெரிவித்தார். இந்த மாவீரர்களின் தியாகங்கள் ஒருபோதும் மறக்கப்படாது என்று அவர் அவர்களுக்கு உறுதியளித்தார்.
கூட்டத்தில் உரையாற்றிய பாதுகாப்பு அமைச்சர், ஆயுதப்படைகளின் வீரத்தையும், அர்ப்பணிப்பையும் பாராட்டினார், இது நெருக்கடி காலங்களில் நாடு தலைநிமிர்ந்து நிற்க மீண்டும் உதவியது. வீரர்களின் தியாகத்தின் அடித்தளத்தில்தான் இன்றைய இந்தியா உள்ளது என்றார். 'ஆபரேஷன் விஜய்', மோசமான சூழ்நிலைகளுக்கு மத்தியில் இந்தியாவின் மன உறுதியையும் வெளிப்படுத்தும் ஒரு அத்தியாயம் என்று திரு ராஜ்நாத் சிங் விவரித்தார். இந்த வெற்றி தேசத்தை வெற்றியின் உச்சங்களை அடைய வழிவகுத்த ஒரு ஏவுதளம் என்றும் அவர் குறிப்பிட்டார்.
பிரதமர் அலுவலகம்
பிரபல வங்கமொழி பின்னணிப் பாடகர் கீதாஸ்ரீ சந்தியா முகோபாத்யாய் மறைவுக்குப் பிரதமர் இரங்கல் தெரிவித்துள்ளார்
பிரபல வங்கமொழி பின்னணிப் பாடகர் கீதாஸ்ரீ சந்தியா முகோபாத்யாய் மறைவுக்குப் பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார்.
தொடர்ச்சியான டுவிட்டர் பதிவுகளில் பிரதமர் கூறியிருப்பதாவது;
“கீதாஸ்ரீ சந்தியா முகோபாத்யாய் அவர்களின் மறைவு நம் அனைவரையும் ஆழ்ந்த துயரத்தில் ஆழ்த்தியுள்ளது. நமது கலாச்சார உலகம் மிகுந்த இழப்பை சந்தித்துள்ளது. அவரது இனிமையான பாடல்கள் வரும் தலைமுறைகளையும் தொடர்ந்து கவரும். இந்த சோகமான தருணத்தில் அவரது குடும்பத்தினர் மற்றும் ரசிகர்களுக்கு எனது இரங்கல்கள். ஓம் சாந்தி”.
(
உணவுப் பதப்படுத்துதல் தொழிற்சாலைகள் அமைச்சகம்
காய்கறி கீரை செயல் திட்டம் அமலாக்கம்
மக்களவையில் கேள்வி ஒன்றுக்கு இன்று எழுத்துபூர்வமாக பதில் அளித்த உணவு மற்றும் பதப்படுத்துதல் துறை இணையமைச்சர் திரு. பிரகலாத் சிங் படேல் கூறியதாவது:
தக்காளி, வெங்காயம் மற்றும் உருளை ஆகியவற்றின் ஒருங்கிணைந்த மேம்பாட்டுக்கு, தேர்ந்தெடுக்கப்பட்ட தொகுப்புகளில் காய்கறி கீரை செயல் திட்டத்தை, உணவு பதப்படுத்துதல் துறை அமைச்சகம் கடந்த 2018ம் ஆண்டு நவம்பர் முதல் அமல்படுத்தியது. இந்தத் திட்டத்தில் நீண்ட கால யுக்தி, குறைந்த கால யுக்தி என்ற இரண்டு அம்சங்கள் உள்ளன. நீண்ட கால யுக்தியில் மதிப்பு மேம்பாட்டுத் திட்டங்களும், குறைந்தகால யுக்தியில் நிலையான விலைக்காகப் போக்குவரத்து மற்றும் சேமிப்புக்கு மானியம் அளிக்கப்படுகிறது.
இத்திட்டம் தொடங்கியது முதல் மதிப்பு மேம்பாட்டுத் திட்டங்களுக்கு ஒப்புதல் அளிக்கப்பட்டு, ரூ.363.30 கோடி மதிப்பிலான திட்டங்கள் தொடங்கப்பட்டன. ரூ.136.82 கோடி மானியத்துக்கும் ஒப்புதல் அளிக்கப்பட்டது. இதன் மூலம் பதப்படுத்தும் திறன் 3.34 லட்சம் மெட்ரிக் டன்னாகவும், பாதுகாப்புத் திறன் 46,380 மெட்ரிக் டன்னாகவும் அதிகரிக்கப்பட்டது.
இந்தத் திட்டங்களை ஏற்படுத்துவதில் உள்ள சவால்கள் குறித்து சம்பந்தப்பட்டவர்களுடன் உணவு பதப்படுத்துதல் துறை அமைச்சகம் தொடர்ந்து ஆலோசனை நடத்தி, பிரச்னைகளைத் தீர்க்கத் தேவையான நடவடிக்கைகளை எடுக்கிறது.
குறுகிய கால நடவடிக்கையின் கீழ் சில குறிப்பிட்ட பயிர்களுக்குப் போக்குவரத்து மற்றும் சேமிப்பு மானியம் வழங்கப்படுகிறது. இத்திட்டத்தின் கீழ் தகுதியான நிறுவனங்கள் மற்றும் விவசாயிகளுக்கு மொத்தம் ரூ.84.73 கோடி மானியம் வழங்கப்பட்டுள்ளது.
தக்காளி, வெங்காயம், உருளைக் கிழங்குக்கான குறுகிய காலத் திட்ட நடவடிக்கைகள், தற்சார்பு இந்தியா திட்டத்தின் கீழ் தற்போது 41 வரை காய்கறி மற்றும் பழங்களுக்கு நீட்டிக்கப்பட்டுள்ளது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்: https://pib.gov.in/PressReleseDetail.aspx?PRID=1808203
குடியரசுத் தலைவர் செயலகம்
நாட்டின் உள்ளடக்கிய வளர்ச்சிக்கு தொழில்துறை மேம்பாடுடன் வலுவான சமூக பொருளாதார அமைப்பும் அவசியம்: குடியரசுத் தலைவர்
ஒரு நாட்டின் உள்ளடக்கிய வளர்ச்சிக்கு தொழில்துறை மேம்பாடுடன் வலுவான சமூக பொருளாதார அமைப்பும் அவசியம் என்று குடியரசுத் தலைவர் திரு ராம் நாத் கோவிந்த் தெரிவித்துள்ளார்.
ரூர்கேலா எஃகு ஆலையில் சிறப்பு பல்நோக்கு மருத்துவமனையை இன்று  திறந்து வைத்து பேசுகையில் அவர் இதனை தெரிவித்தார்.
நம் நாட்டின் தொழில்துறை வளர்ச்சியில் ரூர்கேலா எஃகு ஆலை மிக முக்கிய பங்கு வகித்திருப்பதாக அவர் கூறினார். ஒரு நாட்டின் உள்ளடக்கிய வளர்ச்சிக்கு தொழில்துறை மேம்பாடுடன் வலுவான சமூக பொருளாதார அமைப்பும் அவசியம் என்று அவர் வலியுறுத்தினார்.
இதுநாள்வரை இந்தப் பகுதியில் சிறப்பு பல்நோக்கு மருத்துவமனை வசதி இல்லாமல் இருந்ததாக அவர் குறிப்பிட்டார்.
இந்த மருத்துவமனை, ஒடிசா மாநிலத்தின் சிறப்பு பல்நோக்கு மருத்துவ தேவைகளை மட்டுமல்லாமல் அருகிலுள்ள ஜார்க்கண்ட் மற்றும் சத்தீஸ்கர் மாநிலங்களின் தேவைகளையும் நிறைவேற்றும் என்று அவர் கூறினார்.
சிறந்த ஆளுகை இரண்டு முக்கிய தூண்களைக் கொண்டுள்ளது. அது கல்வி மற்றும் சுகாதாரம். மனித நாகரிகத்தில் இரண்டுமே அபரிமிதமான பங்கு வகித்துள்ளன என்று குடியரசுத் தலைவர் கூறினார்.
எனினும் கடந்த ஆண்டுகளில் சுகாதாரத்தின் முக்கியத்துவம் உலகளவை எட்டியது. கொவிட்-19 பெருந்தொற்று அதன் கொடூரமான ரூபத்தை உலகமெங்கும் பரப்பியுள்ளது. இந்த சவாலான தருணத்தில் நமது மருத்துவ பணியாளர்கள் கண்களுக்குப் புலப்படாத எதிரியை எதிர்த்து திறம்பட போராடியுள்ளனர்.
விஞ்ஞானிகளின் அயராத உழைப்பையும் அவர் பாராட்டினார். அவர்களது தொடர்ச்சியான முயற்சிகளால் மட்டுமே வரலாற்றுச் சிறப்புமிக்க மாபெரும் தடுப்பூசித் திட்டம் இந்தியாவில் தொடங்கப்பட்டுள்ளதாக அவர் தெரிவித்தார்.
இதன்மூலம் தடுப்பூசிகளின் உற்பத்தியில் மட்டுமே இந்தியா தன்னிறைவு அடையவில்லை, இன்று பல்வேறு நாடுகளுக்கும் நாம் தடுப்பூசிகளை இலவசமாகவோ அல்லது குறைந்த கட்டணத்திலோ விநியோகம் செய்கிறோம் என்றும் அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1706454
------
(Visitor Counter : 123
மனித வள மேம்பாட்டு அமைச்சகம்
இளம் எழுத்தாளர்களுக்கு வழிகாட்டும் பிரதமரின் திட்டமான யுவா 2.0 - தொடங்கப்பட்டது
இந்திய படைப்புக்களை உலக அளவில் கொண்டு செல்லும் வகையில், மத்திய கல்வி அமைச்சகம், உயர்கல்வித் துறை, இன்று இளம் எழுத்தாளர்களுக்கு வழிகாட்டும் பிரதம மந்திரியின் யுவா 2.0 திட்டத்தை அறிமுகப்படுத்தியது. 22 வெவ்வேறு இந்திய மொழிகள் மற்றும் ஆங்கிலத்தில் இளம் மற்றும் வளரும் எழுத்தாளர்களின் பெரிய அளவிலான பங்கேற்புடன் யுவாவின் முதல் பதிப்பின் குறிப்பிடத்தக்க தாக்கத்தை கருத்தில் கொண்டு, யுவா 2.0 இப்போது தொடங்கப்படுகிறது.
யுவா 2.0 வின்  அறிமுகம், இந்தியாவின் ஜனநாயகத்தைப் புரிந்துகொள்வதற்கும் பாராட்டுவதற்கும் இளைஞர்களை ஊக்குவிப்பதற்காக பிரதமரின் தொலைநோக்குப் பார்வையுடன் இசைந்து போகிறது. யுவா 2.0 என்பது இந்தியா@75 திட்டத்தின் ' ஒரு புதுமையான மற்றும் ஆக்கப்பூர்வமான முயற்சியாகும். இந்திய பாரம்பரியம், கலாச்சாரம் மற்றும் அறிவு அமைப்பு ஆகியவற்றை மேம்படுத்துவதற்காக பல்வேறு மொழிகளில், பல்வேறு துறைகளில் எழுதக்கூடிய எழுத்தாளர்களை ஊக்குவிக்க இந்தத் திட்டம் உதவும்.
தேசிய கல்வி கொள்கை 2020 இளம் மனங்களை மேம்படுத்துதல் மற்றும் எதிர்கால உலகில் தலைமைப் பாத்திரங்களுக்கு இளம் வாசகர்கள்/கற்பவர்களைத் தயார்படுத்தக்கூடிய கற்றல் சூழலை உருவாக்குதல் ஆகியவற்றை வலியுறுத்தியுள்ளது. இளைஞர்கள் எண்ணிக்கையில் இந்தியா முதலிடத்தில் உள்ளது, மொத்தத்தில் 66%, திறன் மேம்பாடு மற்றும் அதன் மூலம் தேசத்தை கட்டமைக்க காத்திருக்கிறது. புதிய தலைமுறை இளம் படைப்பாற்றல் எழுத்தாளர்களுக்கு வழிகாட்டும் நோக்கத்துடன், மிக உயர்ந்த மட்டத்தில் முன்முயற்சிகளை எடுக்க உடனடித் தேவை உள்ளது. மேலும் இந்த சூழலில், படைப்பு உலகின் எதிர்கால தலைவர்களின் அடித்தளத்தை அமைப்பதில் யுவா 2.0 நீண்ட தூரம் பயணிக்கும்.
கல்வி அமைச்சகத்தின் கீழ் இயங்கும் நேஷனல் புக் டிரஸ்ட் ஆப் இந்தியா, செயல்படுத்தும் ஏஜென்சியாக செயல்படும். நன்கு வரையறுக்கப்பட்ட வழிகாட்டுதலின் கீழ் திட்டத்தை கட்ட வாரியாக செயல்படுத்துவதை இது உறுதி செய்யும். இத்திட்டத்தின் கீழ் தயாரிக்கப்பட்ட புத்தகங்கள் நேஷனல் புக் டிரஸ்ட்டால் வெளியிடப்படும். மேலும் பிற இந்திய மொழிகளிலும் மொழிபெயர்க்கப்பட்டு கலாச்சாரம் மற்றும் இலக்கிய பரிமாற்றத்தை உறுதிசெய்து, அதன் மூலம் 'ஒரே பாரதம் உன்னத பாரதம்' என்ற குறிக்கோளை அடைய ஊக்குவிக்கப்படும். தேர்ந்தெடுக்கப்பட்ட இளம் எழுத்தாளர்கள் உலகின் சிறந்த எழுத்தாளர்களுடன் தொடர்புகொள்வார்கள், இலக்கிய விழாக்கள் போன்றவற்றில் பங்கேற்பார்கள்.
யுவா 2.0  அட்டவணை பின்வருமாறு:
திட்டத்தின் அறிவிப்பு அக்டோபர் 2, 2022.
அக்டோபர் 2, 2022 முதல் நவம்பர் 30, 2022 வரை https://www.mygov.in/ மூலம் நடத்தப்படும் அகில இந்தியப் போட்டியின் மூலம் மொத்தம் 75 ஆசிரியர்கள் தேர்ந்தெடுக்கப்படுவார்கள்.
பெறப்பட்ட முன்மொழிவுகள் டிசம்பர் 1, 2022 முதல் 31 ஜனவரி 31 ,2023 வரை மதிப்பீடு செய்யப்படும்.
வெற்றியாளர்கள் பிப்ரவரி 28, 2023 அன்று அறிவிக்கப்படுவார்கள்.
இளம் எழுத்தாளர்களுக்கு மார்ச் 1, 2023 முதல் ஆகஸ்ட் 31, 2023 வரை புகழ்பெற்ற ஆசிரியர்கள்/வழிகாட்டிகளால் பயிற்சி அளிக்கப்படும்.
வழிகாட்டுதலின் கீழ், வெளியிடப்பட்ட புத்தகங்களின் முதல் தொகுப்பு அக்டோபர் 2, 2023 அன்று வெளியிடப்படும்.
குடியரசுத் துணைத் தலைவர் செயலகம்
நாட்டின் அமைப்பு சார்ந்த தொழிலாளர் சக்தியில் பெண்களின் பங்கேற்பை அதிகரிப்பதற்கு குடியரசு துணைத்தலைவர் அழைப்பு விடுத்துள்ளார்
இந்தியாவில் அமைப்பு சார்ந்த தொழிலாளர் சக்தியில் பெண்களின் பங்கேற்பு குறைந்திருப்பது குறித்து கவலை தெரிவித்துள்ள குடியரசு துணைத்தலைவர் திரு வெங்கய்ய நாயுடு, இந்தப் பிரச்சினைக்கு போர்க்கால அடிப்படையில், தீர்வு காணவேண்டும் என்று அனைத்து தரப்பினருக்கும் அழைப்பு விடுத்துள்ளார். அனைத்துத் தொழில்துறைகளிலும் பெண்களுக்கு சம ஊதியம் வழங்கப்படுவதை உறுதி செய்வது அவசியம் என்றும் அவர் கூறியுள்ளார்.
விஜயவாடாவில் மேரிஸ் ஸ்டெல்லா கல்லூரியின் வைரவிழாவில் இன்று உரையாற்றிய அவர், மொத்த உள்நாட்டு உற்பத்தியில் பெண்களின் பங்களிப்பை குறிப்பிடத்தக்க அளவு அதிகரிக்கவும், அனைவரையும் உள்ளடக்கிய வளர்ச்சிக்கும், முறை சார்ந்த தொழிலாளர் சக்தியில் பெண்களின் பங்களிப்பை அதிகரிப்பது அவசியம் என்றார். பெண்களுக்கு கல்வியில் அதிகாரம் அளிக்காமல் எந்த நாடும் முன்னேற முடியாது என்று குறிப்பிட்ட திரு நாயுடு, பெண்களின் வேலைவாய்ப்பை அதிகரிக்க திறன் அடிப்படையிலான பாட வகுப்புகளை கல்வி நிறுவனங்கள் அறிமுகம் செய்ய வேண்டும் என்ற தமது விருப்பத்தை வெளியிட்டார்.
தொழில் துறைகளுடன் கல்வி நிறுவனங்களை இணைக்க வேண்டும் என்று கேட்டுக் கொண்ட அவர், பெண்களின் தேவைக்கு ஏற்ப பாட வகுப்புகளை உருவாக்க வேண்டும் என்றும் கூறினார். 2035-க்குள் பள்ளிகளில் 100 சதவீத பெண்குழந்தைகளும், உயர்கல்வி நிறுவனங்களில் 50 சதவீத மாணவிகளும் சேர்க்கப்பட தேசிய கல்விக் கொள்கை 2020 இலக்கு நிர்ணயித்திருப்பதாக திரு நாயுடு குறிப்பிட்டார். இளம் பெண்கள், தங்களின் உள்ளார்ந்த படைப்பாற்றலிலும் சவால்களை எதிர்கொள்ளும் திறனிலும், நம்பிக்கை வைக்க வேண்டும் என்று அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1841855
சாலைப் போக்குவரத்து மற்றும் நெடுஞ்சாலைத்துறை அமைச்சகம்
ஹைட்ரஜன் சேர்க்கப்பட்ட இயற்கை எரிவாயுவை வாகன எரிபொருளாகப் பயன்படுத்துவது தொடர்பாக மத்திய சாலைப் போக்குவரத்து மற்றும் நெடுஞ்சாலை அமைச்சகம் பொதுமக்களிடம் கருத்துக் கேட்பு
ஹைட்ரஜன் சேர்க்கப்பட்ட இயற்கை எரிவாயுவை  வாகன எரிபொருளாகப் பயன்படுத்துவது தொடர்பான 2020 ஜூலை 22-ந் தேதியிட்ட ஜிஎஸ்ஆர் 461 அறிவிக்கை வாயிலாக, மத்திய மோட்டார் வாகன விதிமுறைகள் 1979-ல் திருத்தம் செய்வது குறித்து, மத்திய சாலைப் போக்குவரத்து மற்றும் நெடுஞ்சாலைகள் அமைச்சகம் பொதுமக்களிடமும் மற்றும் சம்பந்தப்பட்ட துறையினரிடமும் கருத்துக்களையும், ஆலோசனைகளையும் கேட்டுள்ளது.
இது நமது நாட்டில், சுற்றுச்சூழலுக்கு ஏற்ற எரிபொருளை வாகனங்களுக்குப் பயன்படுத்துவதற்காக அமைச்சகம் எடுத்துள்ள மற்றொரு நடவடிக்கையாகும்.
இது தொடர்பான தமது கருத்துக்களை, பொதுமக்கள் 30 நாட்களுக்குள், இணைச் செயலர், மத்திய சாலைப் போக்குவரத்து மற்றும் நெடுஞ்சாலைகள் அமைச்சகம், போக்குவரத்து வளாகம், நாடாளுமன்றத் தெரு, புதுதில்லி 110001  என்ற முகவரிக்கு அனுப்பலாம்.
பிரதமர் அலுவலகம்
நாடு முழுவதிலும் உள்ள உடல் நல ஆர்வலர்களுடன் பிரதமர் உரையாட இருக்கிறார்
ஃபிட் இந்தியா இயக்கத்தின் முதலாம் ஆண்டு விழாவை முன்னிட்டு ஃபிட் இந்தியா உரையாடல் நடத்தப்படுகிறது
ஃபிட் இந்தியா இயக்கத்தின் முதலாம் ஆண்டு விழாவை முன்னிட்டு 2020 செப்டம்பர் 24 அன்று நடத்தப்படும் ஃபிட் இந்தியா உரையாடல் என்னும் பிரத்தியேக நிகழ்ச்சியில், நாடு முழுவதிலும் உள்ள உடல் நல ஊக்கம் அளிப்பவர்கள் மற்றும் ஆர்வலர்களுடன் பிரதமர் திரு நரேந்திர மோடி உரையாட இருக்கிறார்.
இந்த இணைய உரையாடலின் போது, உடல்நலம் மற்றும் நல்ல ஆரோக்கியம் குறித்த பிரதமரின் சிந்தனைகளுக்கு செவிமடுப்பதோடு, உடலை உறுதிப்படுத்துவதில் தங்களின் சொந்த அனுபவங்களையும் பங்கேற்பாளர்கள் பகிர்ந்து கொள்வார்கள். விராட் கோலி, மிலிந்த் சோமன், ருஜூதா திவேகர் மற்றும் இதர உடல்நல ஊக்கம் அளிப்பவர்கள் இதில் கலந்து கொள்கிறார்கள்.
கொவிட் 19 காலகட்டத்தின் போது, உடல் நலத்தைப் பேணுவது வாழ்க்கையின் முக்கியமான அங்கமாகி விட்டது. ஊட்டச்சத்து, ஆரோக்கியம் மற்றும் உடல் நலத்தின் இதர அம்சங்கள் குறித்து சரியான நேரத்தில் சிறந்ததொரு விவாதத்தை இந்த உரையாடல் உருவாக்கும்.
மக்கள் இயக்கம் என்று மாண்புமிகு பிரதமரால் வர்ணிக்கப்பட்ட ஃபிட் இந்தியா, இந்தியாவை உடல் வலிமை மிக்க தேசமாக ஆக்குவதற்கான திட்டத்தை வடிவமைப்பதில் மக்களை ஈடுபடுத்துவதற்கான இன்னும் ஒரு முயற்சியாகும். மகிழ்ச்சியான, எளிமையான மற்றும் செலவில்லாத வழிகளில் உடல் நலத்தை பேண மக்களை ஊக்குவிப்பதே இந்த இயக்கத்தின் அடிப்படை நோக்கமாகும். உடல் நலனை பேணுவதை ஒவ்வொரு இந்தியரின் வாழ்க்கையிலும் இன்றியமையாத அங்கமாக ஆக்குவதை இந்த உரையாடல் வலுப்படுத்தும்.
இந்த இயக்கம் தொடங்கப்பட்ட கடந்த ஒரு வருடத்தில், பல்வேறு நிகழ்ச்சிகள் நடத்தப்பட்டு நாடு முழுவதிலும் உள்ள மக்கள் ஆர்வத்துடன் பங்கேற்றனர். ஃபிட் இந்தியா ஓட்டம், மிதிவண்டி போட்டி, ஃபிட் இந்தியா வாரம் மற்றும் பள்ளி மாணவர்களுக்கான சான்றிதழ் திட்டம் ஆகியவை இதில் அடங்கும். இந்த நிகழ்ச்சிகளில் 3.5 கோடிக்கும் அதிகமான நபர்கள் கலந்து கொண்டு இதை முழுமையான ஒரு மக்கள் இயக்கமாக ஆக்கியுள்ளனர்.
நாடு முழுவதிலும் உள்ள உடல் நல ஆர்வலர்கள் கலந்து கொள்ளும் ஃபிட் இந்தியா கலந்துரையாடல், இந்த தேசிய இயக்கத்தின் வெற்றிக்கு காரணம் மக்கள் தான் என்னும் கருத்தை மீண்டுமொருமுறை வலுப்படுத்துகிறது.
https://pmindiawebcast.nic.in என்னும் இணைப்பில் செப்டம்பர் 24 அன்று காலை 11:30 மணி முதல் ஃபிட் இந்தியா கலந்துரையாடலில் யார் வேண்டுமானாலும் கலந்து கொள்ளலாம்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் குணமடைந்தோர் எண்ணிக்கை 26 லட்சத்தைக் கடந்தது
குணமடைந்தோர் எண்ணிக்கை அதிகரிப்பதுடன், இறப்பு விகிதம் கணிசமாகக் குறைந்து வருகிறது
இந்தியாவின் கோவிட்-19 மேலாண்மையின் குறிப்பிடத்தக்க அம்சம் காரணமாக குணமடையும் நோயாளிகள் விகிதம் உயர்ந்து வருகிறது. அதிக அளவிலான நோயாளிகள் குணமடைந்து, மருத்துவமனைகளிலிருந்து வீடு திரும்புவதுடன், வீட்டு தனிமைப்படுத்தலில் இருந்தும்  விடுபட்டு வருகின்றனர். நாடு முழுவதும் உள்ள அனைத்து சுகாதார நிலையங்களிலும், தேசிய நிலை சிகிச்சை விதிமுறையைப் பின்பற்றுவதாலும், வீடுகளில் தனிமைப்படுத்தப்படுபவர்களை முறையான தினசரிக் கண்காணிப்பாலும் குணமடைதல் விகிதம் குறித்த சாதனை நிகழ்த்தப்பட்டு வருகிறது.
கோவிட்-19 நோயிலிருந்து குணமடைந்தவர்கள் எண்ணிக்கை இன்று 26 லட்சத்தை கடந்தது. தீவிர பரிசோதனை, விரிவான பாதிப்புக் கண்டறிதல், செயல்திறன் மிக்க தீவிர சிகிச்சை, மருத்துவமனைகளிலும், தனிமைப்படுத்தும் இடங்களிலும் தீவிரக் கண்காணிப்பு என்ற முழுமையான கொள்கை உத்திகளைப் பின்பற்றுவதால் , 2, 648,998 நோயாளிகள் குணமடைந்துள்ளனர்.
கடந்த 24 மணி நேரத்தில், 65,050 பேர் குணமடைந்துள்ளனர். அதிக இறப்பு விகிதம் காணப்படும் மாநிலங்களுடன், மத்திய அரசு தொடர்ந்து கலந்துரையாடி வருகிறது. தீவிர சிகிச்சைப் பிரிவுகளில் பணியாற்றும் திறமைமிக்க மருத்துவர்கள் மீது கவனம் செலுத்தப்பட்டு வருகிறது. மாநிலங்கள்/யூனியன் பிரதேசங்களில் பணியாற்றும் மருத்துவர்களின் மருத்துவ சிகிச்சைத் திறன் மற்றும் செயல்பாடுகளை ஊக்குவிக்கும் வகையில், தில்லி எய்ம்ஸ் மருத்துவமனை தொலைத்தொடர்பு ஆலோசனைகளை ஒவ்வொரு செவ்வாய் மற்றும் வெள்ளிக் கிழமைகளில் வழங்கி வருகிறது. குறைந்த நேரத்தில் நோயாளிகளைக் கொண்டு சேர்க்கும் சிறந்த ஆம்புலன்ஸ் சேவை, தரமான மருத்துவ சிகிச்சையில் கவனம், நல்ல ஆக்சிஜன், ஸ்டீராய்டுகள், ஆன்டி கோயகுலன்ட்ஸ் பயன்பாடு ஆகியவற்றின் காரணமாக குணமடைதல் விகிதம் 76.47 சதவீதமாக உயர்ந்துள்ளது. இதன் பயனாக, இறப்பு விகிதம் உலக சராசரியுடன் ஒப்பிடுகையில் மிகவும் குறைவாக உள்ளது. இறப்பு விகிதம் தொடர்ந்து சரிவடைந்து தற்போது 1.81 சதவீதமாக உள்ளது.
இந்தியாவின் குணமடைதல் விகிதம் கீழ்க்கண்டவாறு தொடர்ந்து அதிகரித்து வருவதுடன், இறப்பு விகிதம் தொடர்ந்து குறைந்து வருகிறது.
நாட்டில் தற்போதைய உண்மையான பாதிப்பு , அதாவது, மொத்த பாதிப்பில் 21.72 சதவீதம் மட்டுமே. தற்போது பாதிக்கப்பட்டுள்ளவர்கள் தீவிர மருத்துவக் கண்காணிப்பின் கீழ் உள்ளனர். குணமடைந்தோர் எண்ணிக்கை தொடர்ந்து அதிகரித்து வருவதால், தற்போதைய கோவிட்-19 பாதிப்புக்கும், குணமடைந்தோருக்கும் இடையிலான இடைவெளி சுமார் 19 லட்சமாக உயர்ந்துள்ளது.
கோவிட்-19 குறித்த தொழில்நுட்ப விஷயங்கள், வழிகாட்டுதல்கள், அறிவுரைகள் பற்றிய அனைத்து அதிகாரப்பூர்வ, அண்மைத் தகவல்களுக்கு தயவு செய்து இந்தத் தளங்களை அணுகவும்: https://www.mohfw.gov.in/ மற்றும் @MoHFW_INDIA .
தொழில்நுட்பம் தொடர்பான கேள்விகளை technicalquery.covid19[at]gov[dot]in என்ற தளத்துக்கு அனுப்பலாம். மற்ற கேள்விகளுக்கு ncov2019[at]gov[dot]in மற்றும் @CovidIndiaSeva ஆகிய தளங்களை அணுகலாம்.
கோவிட்-19 பற்றிய தகவல் ஏதேனும் தேவையென்றால், தொடர்பு கொள்ள வேண்டிய மத்திய சுகாதாரம் மற்றும் குடும்பநலத்துறை அமைச்சகத்தின் உதவி மைய எண்கள்: +91-11-23978046 or 1075 . மாநிலங்கள், யூனியன் பிரதேசங்களின் உதவி மைய எண்கள் பட்டியல் https://www.mohfw.gov.in/pdf/coronvavirushelplinenumber.pdf என்ற தளங்களில் கிடைக்கும்
(Visitor Counter : 155
சிறப்பு சேவைகள் மற்றும் கட்டுரைகள்
அஞ்சல் ஓய்வூதியதாரர்களுக்கான குறைதீர் முகாம்
அஞ்சல் ஓய்வூதியதாரர்களுக்கான கோட்ட அளவிலான குறைதீர் முகாம் சென்னை மத்திய கோட்டம் தியாகராயநகர் அலுவலகத்தில் 25.7.2023 அன்று காலை 11 மணிக்கு நடைபெறவுள்ளது. பின்வரும் அஞ்சல் அலுவலகங்களுக்கு சம்பந்தப்பட்ட ஓய்வூதியதாரர்கள் புகார்கள் ஏதேனும் இருப்பின் தபால் மூலமாகவும், dochennaicitycentral@indiapost.gov.in என்ற மின்னஞ்சல் மூலமாகவும் 9786254257 என்ற வாட்ஸ்அப் எண் மூலமாகவும் 10.07.2023-க்குள் அனுப்ப வேண்டும்.
- தியாகராய நகர், தலைமை தபால் அலுவலகம்- 600 017,
- தியாகராய நகர் வடக்கு தபால் அலுவலகம்- 600 017.
- தியாகராய நகர் தெற்கு தபால் அலுவலகம்- 600 017
- ஹிந்தி பிரச்சார சபா தபால் அலுவலகம்-600 017.
- மைலாப்பூர் தலைமை தபால் அலுவலகம்- 600 004
- மந்தவெளி தபால் அலுவலகம்- 600 004,
- விவேகானந்தா கல்லூரி தபால் அலுவலகம்- 600 004
- கிரீம்ஸ் சாலை தபால் அலுவலகம்-600 0006,
- சாஸ்திரி பவன் தபால் அலுவலகம்- 600 006,
- டிபிஐ காம்ப்ளக்ஸ் தபால் அலுவலகம்- 600 006,
- தேனாம்பேட்டை மேற்கு தபால் அலுவலகம்- 600 006.
- கோபாலபுரம் தபால் அலுவலகம்- 600086
- இலயோலா கல்லூரி தபால் அலுவலகம்- 600 034.
- இராயப்பேட்டை தபால் அலுவலகம்- 600 014
- லாயிட் எஸ்டேட் தபால் அலுவலகம்- 600 014
- தேனாம்பேட்டை தபால் அலுவலகம்- 600 018
- முதன்மை கணக்காளர் ஜெனரல் தபால் அலுவலகம்-600 018
- திருவல்லிக்கேணி தபால் அலுவலகம்- 600 005
19. சேப்பாக்கம் தபால் அலுவலகம்- 600 005
20. சென்னை பல்கலைக்கழகம் தபால் அலுவலகம்-600 005
21. பார்த்தசாரதி கோயில் தபால் அலுவலகம்- 600 005
22. நுங்கம்பாக்கம் தபால் அலுவலகம்- 600 034
23. நுங்கம்பாக்கம் நெடுஞ்சாலை தபால் அலுவலகம்- 600 034
24. சூளைமேடு தபால் அலுவலகம்- 600 094
இத்தகவலை சென்னை நகர மத்திய கோட்ட தபால் அலுவலக முதன்மை கண்காணிப்பாளர் திவ்யா சந்திரன் தெரிவித்துள்ளார்.